
A simontornyai kistérség a kurucok dunántúli uralmában a Rákóczi-szabadságharc idején (1704-1709)

A dolgozat kísérletet tesz egy kistérségi vár szerepének változásainak bemutatására, irányítására és funkcióbeli változásaira 1704-1709 között. A Rákóczi-szabadságharc során betöltött szerepeket Simontornya a XVII-XVIII. század fordulóján megkezdődött folyamatoknak köszönhette, amikor is egy katonai pozíciót (épen maradt kővár) igazgatási funkcióval (itt tartották a legtöbb megyegyűlést ebben a korszakban) egészített ki, amelyet szinte megtetőzött a vár kuruc uralom alatti időszakának jelentős bővülése. Így a vár immáron nem csak katonai-igazgatási, hanem fontos gazdasági központtá is vált, de olyan részfeladatokat is magára vállalt, mint az foglyok őrzése, állandó portyázások, blokádok felügyelete. A kuruc vezetők levelezéseiből megismerhetjük a vár stratégiai szerepét a történeti Dunántúlon, amelyről bebizonyítható, hogy a felkelők csak az 1704-es höchstädti francia vereség után számítottak, mint hadműveleti területre. Az állandó külpolitikai tervek miatt szükség volt a Dunántúl tartós és gyors megszerzésére, amit a sok sikertelen kísérlet után Bottyán János hajtott végre sikerrel 1705. november-december között. Betekintést nyerhetünk a császáriak és a kurucok Dunántúl-stratégiájába, amely során utóbbiak csak kisebb várakat tudtak megszerezni, de ezekből is igyekeztek egy működő védelmi rendszert kidolgozni. Egyik ilyen volt a Sió-vonal kialakítása volt, amely a dél felől támadó rácok támadását kívánta meghiúsítani.
A háború 1706-1708 között váltakozó sikerrel folyt, aminek legnagyobb kuruc sikere az 1708 szeptemberi Kölesd mellett lezajlott ütközet volt, ahol Béri Balogh Ádám megállította a császáriak bekerítő-hadműveletét. Azonban 1709-ben a gazdaságilag, katonailag és morálisan is megrendült kuruc hadsereget egy olyan, jól megszervezett császár hadsereg támadta meg, amely a döntő ütközetek helyett voltaképpen kiszorították a kurucokat a Dunántúlról, aminek végén Simontornya is a császáriak kezébe került (1709.08.28).



